ROZHODNUTIE KOMISIE
zo 17. decembra 2009,
ktorým sa mení a dopĺňa rozhodnutie 2006/133/ES, v ktorom sa od členských štátov vyžaduje dočasné prijatie ďalších opatrení proti šíreniu Bursaphelenchus xylophilus (Steiner et Buhrer) Nickle et al. (háďatko borovicové) v súvislosti s oblasťami v Portugalsku okrem oblastí, v ktorých jeho výskyt nie je známy
[oznámené pod číslom K(2009) 10046]
(2009/993/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3 štvrtú vetu,
keďže:
(1)
Portugalsko v súlade s rozhodnutím Komisie 2006/133/ES (2) uskutočňuje plán eradikácie proti šíreniu háďatka borovicového (PWN - pine wood nematode). V uvedenom rozhodnutí sa stanovuje, že náchylný obalový materiál z dreva vrátane materiálu vo forme debničiek zložených z dreva o hrúbke viac ako 6 mm nesmie opustiť vymedzenú oblasť.
(2)
Z tohto zákazu môže byť však udelená výnimka v prípade, ak je drevo ošetrené a označené autorizovaným spracovateľským závodom v súlade s Medzinárodnou normou pre fytosanitárne opatrenia FAO č. 15 Usmernenia pre reguláciu obalového materiálu z dreva v medzinárodnom obchode.
(3)
Určité spoločnosti v Portugalsku vyrábajú debničky na víno z dreva ošetreného v súlade s uvedenými ustanoveniami a je k nim priložený rastlinný pas. Po ukončení výrobného postupu však nie je prítomné žiadne označenie potvrdzujúce vykonanie tohto ošetrenia. Na takéto debničky na víno sa preto uvedená výnimka nevzťahuje.
(4)
Aby mohli byť takéto debničky na víno zahrnuté do príslušnej výnimky, je nevyhnutné povoliť spoločnostiam vyrábajúcim takéto debničky ich označovanie pod podmienkou, že bude nad nimi vykonávaný dohľad s cieľom zabezpečiť súlad s platnými ustanoveniami. Portugalsko informovalo Komisiu o svojom úmysle udeliť týmto spoločnostiam povolenie a vykonávať nad nimi dohľad.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
V bode 1 prílohy k rozhodnutiu 2006/133/ES sa za druhý odsek vkladá tento odsek:
„Zodpovedný orgán môže v súlade s prílohou II Medzinárodnej normy pre fytosanitárne opatrenia FAO č. 15 povoliť výrobcom označovať debničky na víno vyrobené z dreva ošetreného autorizovaným spracovateľským závodom v súlade s uvedenou normou, ku ktorému je priložený rastlinný pas uvedený v bode a). Úradné kontroly autorizovaných výrobcov debničiek na víno sa vykonávajú priebežne s cieľom zabezpečiť, aby sa na výrobu debničiek na víno používalo len takéto ošetrené drevo s priloženým rastlinným pasom uvedeným v bode a) a aby bolo takéto drevo vysledovateľné až po autorizovaný spracovateľský závod.“
Článok 2
Toto rozhodnutie sa uplatňuje od 1. januára 2010.
Článok 3
Toto rozhodnutie je určené členským štátom.
V Bruseli 17. decembra 2009